Trei cabluri din Marea Roșie care furnizau internet și telecomunicații la nivel global au fost tăiate recent.
Vinovați pentru acest gest ar fi rebelii Houthi. Cu toate acestea, rebelii neagă orice acuzaţie şi spun că întreruperile au fost provocate de operațiunile militare britanice și americane, scrie CNN, citat de Observatornews.
25% din traficul de date care circulă prin Marea Roșie a fost afectat, potrivit companiei Hong Kong Global Communications. În acest context, incidentul a forțat furnizorii să redirecționeze până la un sfert din traficul dintre Asia, Europa și Orientul Mijlociu, pentru a minimaliza perturbările pentru clienți.
Compania Seacom, care deservește Djibouti, a declarat că "testele inițiale indică că segmentul afectat se află în jurisdicția maritimă a Yemenului din sudul Mării Roșii". Aceasta a mai spus că redirecționează traficul, dar unele servicii au fost oprite. Și Tata Communications a anunțat că "a inițiat măsuri de remediere imediate și adecvate" după tăierea cablurilor.
Cablurile subacvatice sunt "forța invizibilă" care conduce internetul, multe fiind finanțate în ultimii ani de giganții tech precum Google, Microsoft, Amazon și Meta, părintele Facebook. Deteriorarea acestor rețele subacvatice poate cauza întreruperi extinse ale internetului, așa cum s-a întâmplat după cutremurul din Taiwan din 2006.
Distrugerea cablurilor vine la scurt timp după ce guvernul oficial yemenit a avertizat cu privire la posibilitatea ca rebelii Houthi să vizeze rețeaua.